Õnnepank asub virtuaalmaailmas ja panga kliendiks saamiseks piisab vaid hiireklikist. Kuid kasutamismugavus ei ole õnnepanga peamine eripära. Panga originaalsus seisneb kriisiajal tekkinud uues mõtteviisis:  siin kaubeldakse heade tegudega. Klientide tuvastamine käib ID-kaardi abil või pangakonto kaudu, kel aga ligipääs internetile puudub, need saavad kasutada piirkondliku õnnepealiku abi. Õnnepangas on kõik tasuta. Siiski on ka siin käibel oma raha, nimelt hea tahte väärtusühik tänutäht, kursiga 1 heategu = 1 tänutäht. Tänutähtede kogumisel ei ole mingeid piiranguid ja kui kellestki on saanud tänutähemiljonär, on tal põhjust pidada end väga auväärseks isikuks. Kuid ka ühe tänutähe omanik teadku, et on teinud  midagi erilist ja head! Tänutähe abil võib kasvatada oma isiklikku mainekapitali ja see on väärtus, mis ei devalveeru kunagi. (Grande Europe, 10/2009)